Droom-projek in Tsitsikamma kry gestalte Droom-projek in Tsitsikamma kry gestalte | News24
Droom-projek in Tsitsikamma kry gestalte Droom-projek in Tsitsikamma kry gestalte
Die Deense kroonprins, Frederik (met die blou baadjie), is gister deur Thomas Garner (langs hom), uitvoerende hoof van die energiemaatskappy Cennergi, by die gemeenskapswindplaas in die Tsitsikamma verwelkom. Foto's: Werner hills
DIE droom van 'n Tsitsikamma-vrou se seun het gister daartoe gelei dat sy die Deense kroonprins vir tee in haar huis kon onthaal.
Dié koninklike teedrinkery van Monica Msizi en kroonprins Frederik van Denemarke het gister op 'n heuwel in Wittekleibosch afgespeel. Dit is ook hier waar Mike, Monica se seun, van 'n windplaas vir die Oos-Kaap gedroom het.
"My seun se deursettingsvermoë het gesorg dat ek en 'n prins saam in my huis kon tee drink," het Monica gisteroggend oorstelp gesê.
Frederik was gister een van die gaste toe Mike se droom amptelik as die Tsitsikamma-gemeenskapswindplaas bekend gestel is.
Volgens Thomas Garner, uitvoerende hoof van die energiemaatskappy Cennergi, het Mike se droom posgevat toe hy in die 1970's in ballingskap in Denemarke gewoon het. "Mike het die windturbines in Denemarke gesien en geglo dit is iets wat Suid-Afrika, en spesifiek die Oos-Kaap, ook kan benut om krag op te wek."
Mike het kort ná 1994 na Suid-Afrika teruggekeer en sy idee van 'n windplaas aan sy familie vertel.
"Wind sal krag opwek én lugbesoedeling verminder," het hy volgens sy ma destyds vertel. Dit is waarby hy gestaan het, het sy gister bygevoeg.
Mike het net voor 2008 'n mas op hul grond in Wittekleibosch opgerig en die wind vir sy droomprojek begin toets.
"Daardie dag was, soos vandag, 'n besonderse dag. Ons is mos maar 'n arm gemeenskap en nie sulke groot oomblikke gewoond nie. Maar ek kon toe al sien Mike gaan die ding laat gebeur," het Monica gesê.
Hoewel Mike se entoesiasme ander inwoners hul kritiek laat sluk het, was daar nie kapitaal om die droom waar te laat word nie.
"Dis toe dat die Deense ambassade, waar Mike baie kontakte gehad het, my laat weet dat iemand met my wil praat oor 'n projek vir windturbines," het Garner gesê.
Planne is beraam en teen 2012 is die kontrak onderteken wat bepaal het dat Cennergi en die Tsit­sikamma-ontwikkelingstrust in vennootskap die Tsitsikamma-gemeenskapswindplaas sal laat oprig.
Mike het egter in Oktober 2012 in 'n ongeluk gesterf.
"Dit was 'n baie hartseer oomblik, veral omdat ek weet hoeveel werk Mike in die projek ingesit het," het Garner gister bewoë vertel.
Om Mike se droom lewend te hou, het Garner nie vir 'n oomblik stilgesit nie en het hy die projek deurgesien.
Teen einde Augustus vanjaar het die eerste komponente vir die R3 miljoen-windplaas in die Baaise hawe aangekom.
Gister was 17 van die 31 windturbines reeds voltooi. Almal behoort teen Desember gereed te wees om aan Eskom se netwerk verbind te word.
Volgens Garner behoort die eerste krag teen 25 Maart 2016 gelewer te word.
"Al waaraan ek vandag kan dink, is Mike wat gesê het dat ons eendag hier in die Tsitsikamma 'n windplaas sal oprig. Dit is nou hier . . . Sjoe, dit is net wow om die vordering te sien," het Garner gesê.
Só verloop sake wanneer 'n koninklike, soos kroonprins Frederik van Denemarke, in die midde is: Minstens drie fotograwe arriveer saam met die koninklike gevolg. 'n Kort man stap vooruit en maak seker die nuusmediaverteenwoordigers ken hul plek.
Dié kort man is nie die kroonprins se lyfwag nie, eerder sy persoonlike assistent wat seker maak dat elke tree wat die prins neem, afgeneem word sonder om sy persoonlike ruimte te versteur.
"Staan hier, gaan wag daar voor, neem nou klaar en stap dan verder om van voor af 'n skoot te kry," is van die woorde waarmee fotograwe deur die man aangehits is sedert Frederik se eerste tree uit die helikopter.
Nie eens die teedrinkery by Monica Msizi het sonder inmenging deur die kort man verloop nie. Monica het later vertel dat die prins sy tee swart drink en dat hy een van haar tuisgebakte beskuitjies geëet het.